पैसा वसूल है 'मिशन इम्पॉसिबल-4: घोस्ट प्रोटोकॉल'  
एमआई सिरीज़ की पिछली फिल्मों में और भी बेहतर स्टंट थे लेकिन एमआई4 की कहानी आपको बांधे रखेगी।
मिशन इम्पॉसिबल-4 की कहानी रूस के क्रेमलिन में भयंकर धमाके के साथ न्यूक्लियर लांच डिवाइस चोरी हो जाने को लेकर बुनी गई है। इसका इल्ज़ाम अमेरिकी सीक्रेट एजेंट इथन हंट और साथियों पर लगता है। सरकार इन जासूसों पकड़ने के आदेश जारी कर देती है। लेकिन असल में न्यूक्लियर लांच कोड हासिल करके परमाणु युद्ध से दुनिया को खत्म करना चाहता है प्रोफेसर हैंडि्रक्स यानी कोबाल्ट और उसे रोकने के लिए इथन की टीम जी जान लगा देती है। यहीं आते हैं कई रोमांचक एक्शन सीन्स… खासकर दुनिया की सबसे ऊंची बिल्डिंग बुर्ज खलीफा पर चढ़ते टॉम क्रूज़, रेगिस्तानी तूफान में कारों की अंधाधुंध दौड़ और हाइटैक गेजेट्स से दुश्मन को भ्रम में डालती इथन की टीम। हम भारतीयों के लिए सबसे दिलचस्प बात यानी अंत में, कहानी का मुंबई में आना और अनिल कपूर का रोल। दरअसल जिस सेटेलाइट के ज़रिए विलेन न्यूक्लियर मिसाइल दागने वाला है वह मुंबई की एक टेलिकॉम कंपनी को बेचा गया है जिसके मालिक ब्रजनाथ यानी अनिल कपूर हैं। अखरने वाली बात ये है कि कपूर का रोल मुश्किल से पांच मिनट का है फिर भी वह एक्शन फिल्म में हंसा देते हैं। मुंबई का सेट विदेश में तैयार किया गया लेकिन ये असली मुंबई जैसा नहीं लगता। क्लाइमैक्स पर जिस बिल्डिंग में हीरो और विलेन का फाइट सीन है वह मुंबई में कहां है...? हालांकि, एमआई सिरीज़ की पिछली फिल्मों में और भी बेहतर स्टंट थे लेकिन एमआई4 की कहानी आपको बांधे रखेगी। गुप्त विधान जैसे कुछ मुश्किल शब्दों को छोड़ दें तो हिंदी में डबिंग भी अच्छी है। टॉम क्रूज़ स्टारर डायरेक्टर ब्रेड बर्ड की मिशन इम्पॉसिबल-4 पैसा वसूल है और इसके लिए मेरी रेटिंग है 3 स्टार। कलाकार − टॉम क्रूज़, अनिल कपूर, पाऊला पैटन, सिमॉन पैग